b'\n_START_ARTICLE_\nMaria Banu\xc8\x99\n_START_SECTION_\nBiografie\n_START_PARAGRAPH_\nMaria Banu\xc8\x99 s-a n\xc4\x83scut la data de 10 aprilie 1914 la Bucure\xc8\x99ti, fiind fiica lui Max Banu\xc8\x99, contabil \xc8\x99i director la Banca Marmorosch Blank \xc8\x99i a Anettei, n\xc4\x83scut\xc4\x83 Marcus. \xc8\x98coala primar\xc4\x83 o urmez\xc4\x83 \xc3\xaen particular, d\xc3\xa2nd examene la \xc8\x98coala din str. Lucaci \xc3\xaen perioada 1920\xe2\x80\x931923. Dup\xc4\x83 absolvirea studilor liceale la Institutul \xe2\x80\x9ePompilian\xe2\x80\x9d din Calea Rahovei (1923\xe2\x80\x931931), a urmat cursurile Facult\xc4\x83\xc8\x9bii de Drept \xc8\x99i apoi pe cele ale Facult\xc4\x83\xc8\x9bii de Litere din cadrul Universit\xc4\x83\xc8\x9bii din Bucure\xc8\x99ti.\n_START_SECTION_\nPerioada proletcultist\xc4\x83\n_START_PARAGRAPH_\nVersurile sale din anii \'45 - \'50 reflect\xc4\x83 dictatul cultural al acelei epoci. \xc3\x8en anul 1945 este primit\xc4\x83 \xc3\xaen Societatea Scriitorilor Rom\xc3\xa2ni. \xc3\x8entr-o \xc8\x99edin\xc8\x9b\xc4\x83 a Societ\xc4\x83\xc8\x9bii din martie 1948 este obligat\xc4\x83 s\xc4\x83-\xc8\x99i dea acordul public cu articolul lui Sorin Toma "Poezia putrefac\xc8\x9biei sau putrefac\xc8\x9bia poeziei", ap\xc4\x83rut \xc3\xaen trei numere consecutive \xc3\xaen Sc\xc3\xaenteia, menit s\xc4\x83-l elimine pe Tudor Arghezi din literatura rom\xc3\xa2n\xc4\x83. Dup\xc4\x83 desfiin\xc8\x9barea Societ\xc4\x83\xc8\x9bii Scriitorilor Rom\xc3\xa2ni, Maria Banu\xc8\x99 face parte din nou creata Uniune a Scriitorilor din Rom\xc3\xa2nia \xc8\x99i - la fel cu majoritatea cov\xc3\xa2r\xc8\x99itoare a colegilor ei - nu protesteaz\xc4\x83 \xc3\xaempotriva excluderii unor scriitori, considera\xc8\x9bi "elemente necorespunz\xc4\x83toare". _NEWLINE_\xc3\x8en anul 1949 a publicat volumul de poezie Bucuria (cu cele dou\xc4\x83 cicluri ale sale: "C\xc3\xa2ntec sub tancuri" \xc8\x99i "V\xc3\xa2nt de martie"), care reprezint\xc4\x83 experien\xc8\x9ba d\xc3\xa2nsei \xc3\xaen perioada r\xc4\x83zboiului, a ocupatiei naziste si apoi comuniste. Primul ciclu cuprinde poezii inspirate din realit\xc4\x83\xc8\x9bile tragice ale perioadei r\xc4\x83zboiului, \xc3\xaen timp ce al doilea ciclu este \xc3\xaenchinat luptei revolu\xc8\x9bionare a Partidului Comunist. De asemenea, a publicat articole \xc8\x99i reportaje, grupate \xc3\xaen culegerea Din cronica acestor ani (1955)._NEWLINE_Maria Banu\xc8\x99 s-a \xc3\xaencadrat \xc3\xaen doctrina realismului socialist prin crea\xc8\x9biile sale cu caracter proletcultist, cum ar fi poeziile adunate \xc3\xaen volumul \xc8\x9aie-\xc8\x9bi vorbesc, Americ\xc4\x83! (1955). Alte volume \xc3\xaenscrise \xc3\xaen aceea\xc8\x99i orientare sunt: Despre p\xc4\x83m\xc3\xa2nt (1954), Se-arat\xc4\x83 lumea (1956), Torentul (1957) \xc8\x99i Poezii (1957)._NEWLINE_Poezia \xc3\xaentitulat\xc4\x83 "Patronul" f\xc4\x83cea parte din textele obligatorii pentru elevii din \xc8\x99colile Rom\xc3\xa2niei, al\xc4\x83turi de "Minerii din Maramure\xc8\x99" de Dan De\xc8\x99liu \xc8\x99i altele. _NEWLINE_Pe l\xc3\xa2ng\xc4\x83 poezii, Maria Banu\xc8\x99 a scris \xc8\x99i dou\xc4\x83 piese de teatru: Ziua cea mare, cu subiect din via\xc8\x9ba gospod\xc4\x83riilor agricole colective \xc8\x99i \xc3\x8endr\xc4\x83gosti\xc8\x9bii, care prezint\xc4\x83 aspecte \xc8\x99i oameni de pe un mare \xc8\x99antier al socialismului. Premiera piesei "Ziua cea Mare" a avut loc la 13 august 1950 pe scena Teatrului Na\xc8\x9bional din Cluj, ea fiind reprezentat\xc4\x83 apoi pe scenele principalelor teatre din \xc8\x9bar\xc4\x83 \xc8\x99i elogiat\xc4\x83 de critica oficial\xc4\x83 a vremii._NEWLINE_Autoare a numeroase volume de poezie, memorialistic\xc4\x83, teatru, t\xc4\x83lm\xc4\x83ciri din literatura universal\xc4\x83. A tradus \xc3\xaen limba rom\xc3\xa2n\xc4\x83 poezii scrise de Rainer Maria Rilke, Johann Wolfgang von Goethe, William Shakespeare, Aleksandr Pu\xc8\x99kin, Pablo Neruda, Nazim Hikmet \xc8\x99.a._NEWLINE_La r\xc3\xaendul ei, a fost tradus\xc4\x83 \xc3\xaen nenumarate limbi .\n_START_SECTION_\nExilul\n_START_PARAGRAPH_\nMai t\xc3\xa2rziu, \xc8\x99i-a \xc3\xaemp\xc4\x83r\xc8\x9bit timpul \xc3\xaentre Rom\xc3\xa2nia \xc8\x99i Fran\xc8\x9ba. Autorit\xc4\x83\xc8\x9bile comuniste i-au scos c\xc4\x83r\xc8\x9bile din libr\xc4\x83rii \xc8\x99i din bibliotecile publice. \xc3\x8en prefa\xc8\x9ba scris\xc4\x83 de Alain Bosquet la volumul de poezii \xc3\xaen limba francez\xc4\x83, "L\'Horologe \xc3\xa0 Jaquemart", ap\xc4\x83rut \xc3\xaen \xc3\x89ditions Saint-Germain-Des-Pr\xc3\xa9s Paris, 1987, Maria Banu\xc8\x99 a fost prezentat\xc4\x83 publicului francez ca o scriitoare de mare anvergur\xc4\x83 compar\xc3\xaend-o cu Anna Ahmatova, Gabriela Mistral \xc8\x99i Else Lasker- Sch\xc3\xbcller. Maria Banu\xc8\x99 a \xc3\xaencetat din via\xc8\x9b\xc4\x83 la data de 14 iulie 1999._NEWLINE_A avut doi fii, Petre, traduc\xc4\x83tor, \xc8\x99i Tudor (n.1947), pictor, ambii locuind \xc3\xaen Fran\xc8\x9ba.'